《折杨柳》
明代·韩上桂

折杨柳，杨柳牵连常在手。浩荡春光不自知，惨淡铅华那可久。

忆昨枝头雪未销，偷将媚眼逞娇娆。长安大道笼珠箔，小苑回廊映碧绡。

鸳鸯斗作银条脱，翡翠妆成金步摇。此日离亭惜春好，浪捲平林春满道。

已将蝶舞当徘徊，可奈莺歌生懊恼。春去亦无期，春心枉自知。

有条能拂带，无树不飏丝。渭水桥边萦玉缕，洛阳沟上妒蛾眉。

别后含颦谁共处，哽咽笛声悲作语。极目烟云望转迷，但看落絮空中举。

折尽长条不复春，祇馀疋马踏芳茵。此去江山无限恨，一路杨花照眼新。

作者简介：明广东番禺人，字孟郁，号月峰。幼时家贫，喜读书。向人借《二十一史》，浏览一月，即默识大略。万历二十二年中举。授国子监丞。转永平府通判。巡抚方一藻以其才荐。崇祯末闻帝死讯，愤恨死。